b'\n_START_ARTICLE_\nAntonija Poplas Susi\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nAntonija Poplas Susi\xc4\x8d je leta 1989 diplomirala na Medicinski fakulteti v Ljubljani in prav tam 2006 doktorirala. Je specialistka dru\xc5\xbeinske medicine in je bila imenovana v docentko iz podro\xc4\x8dja dru\xc5\xbeinska medicina leta 2010._NEWLINE_Je \xc4\x8dlanica nekaterih uglednih mednarodnih organizacij (EGPRN, INEBRIA, UEMO) na podro\xc4\x8dju dru\xc5\xbeinske medicine ter hkrati \xc4\x8dlanica mnogih strokovnih teles tako pri Ministrstvu za zdravje, Slovenskem zdravni\xc5\xa1kem dru\xc5\xa1tvu, ZZZS, Zdravni\xc5\xa1ki zbornici Slovenije kot tudi v Zdravstvenem domu Ljubljana._NEWLINE_Na podro\xc4\x8dju dru\xc5\xbeinske medicine izvaja pedago\xc5\xa1ko/predavateljske aktivnosti za \xc5\xa1tudente medicinske fakultete ter za specializante dru\xc5\xbeinske medicine in je aktivna raziskovalka v mednarodnih in doma\xc4\x8dih raziskovalnih projektih. Je \xc4\x8dlanica uredni\xc5\xa1kih odborov nekaterih strokovnih revij ali \xc4\x8dasopisov, recenzentka ter mentorica \xc5\xa1tudentom medicinske fakultete, specializantom dru\xc5\xbeinske medicine, doktorandom in diplomantom._NEWLINE_Zaposlena je v Zdravstvenem domu Ljubljana (ZDL), kot zdravnica dru\xc5\xbeinske medicine in kot strokovna vodja tega zdravstvenega doma. Dodatno je zaposlena \xc5\xa1e na Medicinski fakulteti, Katedri za dru\xc5\xbeinsko medicino, kot raziskovalka. Na povabilo ministra za zdravje opravlja od decembra 2010 svetovalsko funkcijo na ministrstvu za zdravje za podro\xc4\x8dje primarnega zdravstva._NEWLINE_Na Visoki \xc5\xa1oli za zdravstveno nego Jesenice je nosilka in izvajalka predmeta Kontinuirana in integrirana obravnava kroni\xc4\x8dnih bolezni na \xc5\xa1tudijskem programu druge stopnje Zdravstvena nega.\n_START_SECTION_\nPriznanja, nagrade in odlikovanja\n_START_PARAGRAPH_\nAntonija Poplas Susi\xc4\x8d je leta 2013 postala evropska zdravnica leta. Naslov ji je podelila Wonca Europe, vseevropsko zdru\xc5\xbeenje zdravnikov dru\xc5\xbeinske medicine. Je prva Slovenka, ki je prejela ta naslov.'